รัฐบาลไทย-ข่าวทำเนียบรัฐบาล-ความคืบหน้าการทบทวนมติการจัดหาผลประโยชน์ในที่ดินของรัฐแปลง “ดงน้ำจั้น” “ดงบ้านอ้น” และ “ดงเหล่แขม” ในท้องที่ ตำบลกมลาไสย อำเภอกมลาไสย จังหวัดกาฬสินธุ์
วันศุกร์ที่ 10 กรกฎาคม 2563
ความคืบหน้าการทบทวนมติการจัดหาผลประโยชน์ในที่ดินของรัฐแปลง “ดงน้ําจั้น” “ดงบ้านอ้น” และ “ดงเหล่แขม” ในท้องที่ ตําบลกมลาไสย อําเภอกมลาไสย จังหวัดกาฬสินธุ์
สรุปการตอบกระทู้ถามในการประชุมวุฒิสภา วันจันทร์ที่ ๑๓ มกราคม ๒๕๖๓
เรื่อง  ความคืบหน้าการทบทวนมติการจัดหาผลประโยชน์ในที่ดินของรัฐแปลง “ดงน้ําจั้น” “ดงบ้านอ้น” และ “ดงเหล่แขม” ในท้องที่ ตําบลกมลาไสย อําเภอกมลาไสย จังหวัดกาฬสินธุ์
ผู้ตั้งกระทู้ถาม นางสาวภัทรา วรามิตร สมาชิกวุฒิสภา
ถาม นายกรัฐมนตรี
ผู้ตอบ รัฐมนตรีช่วยว่าการกระทรวงมหาดไทย (นายนิพนธ์ บุญญามณี)
ผู้ถาม : นางสาวภัทรา วรามิตร สมาชิกวุฒิสภา ถามกระทู้โดยสรุปดังนี้
ปัญหาความขัดแย้งระหว่างประชาชนกับภาครัฐในการใช้ที่ดินสาธารณะใน ตําบลกมลาไสย และตําบลหลักเมือง อําเภอกมลาไสย จังหวัดกาฬสินธุ์ บริเวณดงปากน้ํา ดงน้ําจั้น ดงบ้านอ้น และดงเหล่าแขม ซึ่งประชาชนได้รับความเดือดร้อน เนื่องจากในปี พ.ศ. ๒๔๗๖ ที่ดินทั้ง ๔ แปลงดังกล่าวมีสภาพเป็นที่ดินรกร้างว่างเปล่า ประชาชนจับจองเพื่อใช้เป็นที่อยู่อาศัยและทําการเกษตร ต่อมาในปี พ.ศ. ๒๔๘๐ ได้มีการประกาศให้ที่ดินดังกล่าวเป็นที่ดินสาธารณประโยชน์ และในปี พ.ศ. ๒๕๓๔ ได้มี พ.ร.ฎ. ถอนสภาพที่ดินสาธารณประโยชน์ คณะกรรมการจัดที่ดินแห่งชาติ ได้มีมติให้องค์การบริหารส่วนจังหวัดกาฬสินธุ์ จัดหาผลประโยชน์ในที่ดินทั้ง ๔ แปลง ซึ่งที่ดินในแปลงดงปากน้ําได้อนุญาตให้ประชาชนทําประโยชน์โดยการให้เช่าซื้อ แต่ที่ดินแปลงดงน้ําจั้น ดงน้ําอ้น และดงเหล่าแขมให้ทําการจัดหาผลประโยชน์ในที่ดินโดยการให้เช่า ปัจจุบันประชาชนที่ครอบครองที่ดินดังกล่าวได้รับความเดือดร้อนเนื่องจากมีการครอบครองที่ดินมาตั้งแต่บรรพบุรุษ โดยพื้นที่ดงปากน้ําที่ประชาชนเช่าซื้อได้มีการชําระเงินและออกโฉนดที่ดินให้กับประชาชนที่ครอบครองแล้ว ต่างกับพื้นที่ดงน้ําจั้น ดงบ้านอ้น และดงเหล่าแขมมีสภาพเช่นเดียวกันกับดงปากน้ํา และมีประชาชนครอบครองเพื่อทําการเกษตรเช่นเดียวกัน จึงขอให้ภาครัฐสร้างโอกาส สร้างความเสมอภาค สร้างความมั่นคง และโอกาสเข้าถึงแหล่งทุนของประชาชนในพื้นที่ซึ่งเป็นผู้มีรายได้น้อย จึงขอเรียนถามว่า คณะกรรมการจัดที่ดินแห่งชาติ มีมติหรือกําหนดแนวทางในเรื่องดังกล่าวไปแล้วหรือไม่อย่างไร และมีการขอให้ทบทวนการจัดหาผลประโยชน์ในที่ดินของรัฐแปลงดงน้ําจั้น ดงบ้านอ้น และดงเหล่าแขมอีกครั้ง มีความคืบหน้าเป็นประการใด และในกรณีประชาชนในพื้นที่ไม่มีสิทธิได้รับเงินช่วยเหลือใด ๆ จากภาครัฐ เช่น น้ําท่วม น้ําแล้ง เนื่องจากไม่มีเอกสารสิทธิในที่ดินซึ่งหากจะได้รับความช่วยเหลือแล้วจะต้องมีผู้ใหญ่บ้านรับรองประชาชนในพื้นที่ ซึ่งในบางครั้งผู้ใหญ่บ้านก็ไม่กล้ารับรองให้จึงเป็นความยากลําบากของประชาชน
ผู้ตอบ : รัฐมนตรีช่วยว่าการกระทรวงมหาดไทย (นายนิพนธ์ บุญญามณี)ตอบชี้แจงกระทู้โดยสรุปดังนี้
นายนิพนธ์ บุญญามณี รัฐมนตรีช่วยว่าการกระทรวงมหาดไทย ผู้ตอบชี้แจง ได้ตอบชี้แจงว่า ในการประชุมคณะกรรมการจัดที่ดินแห่งชาติ ครั้งที่ ๖/๒๕๒๗ ได้อนุมัติในหลักการให้ราษฎร “เช่าซื้อ” โดยเสนอให้คณะอนุกรรมการตรวจสอบข้อเท็จจริงพิจารณา ต่อมาในการประชุมคณะกรรมการจัดที่ดินแห่งชาติ ครั้งที่ ๗/๒๕๒๙ เมื่อวันที่ ๒๖ พฤศจิกายน ๒๕๒๙ ได้มีมติให้ถอนสภาพที่ดินทั้ง ๔ แปลง โดยที่ดินบริเวณใดที่ทางราชการได้ดําเนินการตามแผนบูรณะชนบท พ.ศ. ๒๔๘๔ ที่อนุญาตให้ราษฎรเข้าครอบครองทําประโยชน์ ให้ถือว่ามิใช่เป็นการบุกรุก ให้จัดให้ผู้ครอบครองใช้ทําประโยชน์เช่าซื้อ ที่ดินบริเวณใดที่ทางราชการได้ดําเนินการ แต่ราษฎรได้เข้าไปครอบครองทําประโยชน์โดยพลการ ให้ดําเนินการตามมติเดิมคือจัดให้ผู้ครอบครองทําประโยชน์เช่าต่อไป จากนั้นคณะกรรมการจัดที่ดินแห่งชาติ ได้มีการประชุม ครั้งที่ ๑/๒๕๕๐ และมีมติให้จัดหาผลประโยชน์ในที่ดินของรัฐแปลง “ดงน้ําจั้น” “ดงบ้านอ้น” และ “ดงเหล่าแขม” โดยการให้เช่า โดยความคืบหน้าอยู่ระหว่างรอกระบวนการทางกฎหมายที่มีผลบังคับใช้ และการปรับปรุงข้อกฎหมายของทบวง กระทรวง กรม เรื่องอํานาจหน้าที่ การถ่ายโอนภารกิจ ขณะนี้ขั้นตอนการออกกฎหมายยังไม่เสร็จสิ้น ซึ่งจะมีการประชุมนัดแรกในวันที่ ๑๖ ม.ค. ๖๓ นี้ ดังนั้นความคืบหน้ายังไม่สามารถดําเนินการได้ เพราะติดขั้นตอนการดําเนินการทางกฎหมาย สําหรับการช่วยเหลือพี่น้องชาวเกษตรกรในกรณีเงินช่วยเหลือจากรัฐบาลเนื่องจากไม่มีเอกสารสิทธิ์ นั้น จะใช้หลักเกณฑ์เดียวกับการประกันรายได้ โดยจะช่วยเหลือ ทั้งผู้ที่มีเอกสิทธิ์และผู้ที่ไม่มีเอกสารสิทธิ์ หากทําประโยชน์ในที่ดินจริงจะหามาตรการหรือหน่วยงานเข้ามาดูแลต่อไป
​
(โปรดตรวจสอบการถาม-ตอบ กระทู้ถามที่เป็นทางการ จากสํานักงานเลขาธิการวุฒิสภาอีกครั้ง)